Բուշրա ալ-Ասադ

**Բուշրա ալ-Ասադ** ( արաբերեն՝ بُشْرَى ٱلْأَسَدِ, ծնված 1960 թվականի հոկտեմբերի 24-ին), 1971-2000 թվականների Սիրիայի նախագահ Հաֆեզ ալ-Ասադի առաջին երեխան ու միակ դուստրը, Սիրիայի նախկին նախագահ Բաշշար ալ Ասադի քույրը։ Նա ամուսնացած է եղել Սիրիայի զինված ուժերի շտաբի պետի տեղակալ և Սիրիայի ռազմական հետախուզության նախկին ղեկավար Ասեֆ Շավկաթի հետ, ով սպանվել էր 2012 թվականի հուլիսի 18-ին Դամասկոսում սիրիական ընդդիմության կոալիցիայի ապստամբ խմբերի կողմից կազմակերպված պայթյունի ժամանակ։

Սիրիական քաղաքացիական պատերազմի հետևանքով 2012 թվականի մարտին նա ներառվել է սիրիական կառավարության այն գործիչների ցուցակում, որոնք ենթարկվել են Եվրամիության տնտեսական պատժամիջոցների և ճանապարհորդության արգելքների։ 2012 թվականի սեպտեմբերի 28-ին հաղորդվել է, որ Բուշրա ալ-Ասադն իր հինգ երեխաների հետ հեռացել է Սիրիայից՝ Արաբական Միացյալ Էմիրություններում ապաստան գտնելով։ 2013 թվականի հունվարին Դուբայում Բուշրա ալ-Ասադին միացավ իր մայրը՝ Անիսա Մախլուֆը։

## Կենսագրություն
Հաղորդվում է, որ Բուշրան շատ ջերմ հարաբերություններ ուներ իր հոր՝ Հաֆեզ ալ-Ասադի հետ, և նրա կյանքի վերջին տարիներին զգալի դեր է խաղացել ղեկավարությունում, հատկապես այն ժամանակ, երբ 1990-ականներին Հաֆեզի առողջական վիճակը վատթարացավ։ Վարչական գործերը և նույնիսկ շատ կարևոր որոշումների կայացումը փոխանցվում էին Բուշրային, ով իր աշխատասենյակը տեղադրել էր նախագահական պալատում՝ հոր գրասենյակի կողքին։ 1970-ականների վերջերին նա ուղեկցում էր հորը արտասահմանյան այցելությունների ընթացքում և շատ ակտիվ մասնակցություն էր ցուցաբերում իր հոր համար որոշումների կայացման գործընթացներում՝ հատկապես տնտեսական և արտաքին գործերի հարցերում։ Սա հանգեցրել է այնպիսի ենթադրությունների, որ նրան դիտարկում էին առաջնորդության դերի և անգամ հնարավոր իրավահաջորդության համար։ Այնուամենայնիվ, 1980-ականներին դերը ստանձնեց նրա կրտսեր եղբայրը՝ Բասելը, իսկ 1994-ից հետո իր երկրորդ եղբայրը՝ Բաշշարը։ Երկու դեպքում էլ Բուշրան պայքարել է իրավահաջորդության համար, հատկապես Բաշշարի նախագահ ընտրվելուց հետո, քանի որ նա համոզված էր, որ Բաշշարը անընդունակ է նախագահի դերի համար։ Տարածված ենթադրություններ կան, որ եթե Բուշրան լիներ Հաֆեզի որդին, այլ ոչ դուստրը, ապա հենց նա կստանձներ նախագահական պաշտոնը։

Բուշրան սովորել է Դամասկոսի համալսարանում Բութհայնա Շաաբանի հետ միասին, ով հետագայում դարձավ Սիրիայի կառավարության անդամ։ Չնայած իր ընտանիքի հակառակությանը, Բուշրան ամուսնացավ Շավկաթի հետ 1995 թվականին։

1994 թվականին իր եղբոր՝ Բասել ալ-Ասադի մահից հետո, Բուշրան ձեռք բերեց մեծ ազդեցություն Սիրիայում: Նշվում է նաև, որ Բուշրան աշխատել է իր հանգուցյալ ամուսնու օգտին՝  ճանաչում ձեռք բերելով: Շակքաթը բազմիցս անգամ ստանձնել է կարևոր անվտանգության դերեր հետախուզության ոլորտում։

Հաղորդվում է, որ Բուշրան չի հավանել Ասմա ալ-Ասադի հրապարակային դեր ստանձնելը։

Բուշրան տեղափոխվել է Արաբական Միացյալ Էմիրություններ 2012 թվականի սեպտեմբերին՝ իր ամուսնու մահից հետո։ Թեև ապստամբները պատասխանատվություն ստանձնեցին, կային կասկածներ, որ նրա եղբոր ռեժիմը դեր է ունեցել Շակքաթի սպանության գործում։ Բուշրան իր հինգ երեխաների հետ միասին ապրում է Դուբայում։

2019 թվականին հաղորդվել է, որ Բուշրայի դուստր Անիսան Լոնդոնի Արվեստների Համալսարանում ուսումնասիրում է տարածական դիզայն՝ չնայած նրան, որ նրա ընտանիքը գտնվում էր միջազգային պատժամիջոցների տակ։ Ավելի ուշ *Ազգային Հանցագործությունների Գործակալությունը* առգրավեց Բուշրայի բանկային հաշվին մնացած 25,000 ֆունտ ստեռլինգը։

## Ծանոթագրություններ

Կատեգորիա:1960 ծնունդներ
Կատեգորիա:Ապրող անձինք
Կատեգորիա:Ասադական ռեժիմի տապալում
Կատեգորիա:Ասադներ
Կատեգորիա:Դամասկոսի համալսարանի շրջանավարտներ
Կատեգորիա:Սիրիա
Կատեգորիա:Սիրիական ազգայնականություն
Կատեգորիա:Սիրիական ընդդիմություն
Կատեգորիա:Սիրիացի ալավիներ